b'\n_START_ARTICLE_\nAlojzij Pavel Florjan\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nA. P. Florjan\xc4\x8di\xc4\x8d je bil rojen v Ur\xc5\xa1nih Selah pri Dolenjskih Toplicah. Ni\xc5\xbejo gimnazijo je obiskoval v Ribnici, v Mariboru se je izu\xc4\x8dil za kovinarja, maturiral pa je na \xc5\xa0ubi\xc4\x8devi gimnaziji v Ljubljani. Diplomiral je leta 1970 v Ljubljani na Fakulteti za naravoslovje in tehnologijo._NEWLINE_Zaposlitev ga je pripeljala v \xc5\xa0kofjo Loko - kjer \xc5\xbeivi \xc5\xa1e danes - saj se je zaposlil kot geolog raziskovalec pri Geolo\xc5\xa1kem zavodu na \xc5\xbdirovskem Vrhu. Opravljal je pionirsko raziskovalno delo v rudniku urana na \xc5\xbdirovskem Vrhu. Zaradi pomebnosti dela se je leta 1972 izpopolnjeval v Franciji. Pridobljeno teoreti\xc4\x8dno in prakti\xc4\x8dno znanje je izpri\xc4\x8deval kot vodja geolo\xc5\xa1ko rudarskih raziskav rudi\xc5\xa1\xc4\x8da urana \xc5\xbdirovski vrh od 1976 do 1980 in kot glavni geolog Rudnika urana \xc5\xbdirovski vrh v prvi polovici osemdesetih let. Leta 1992 je bil upokojen kot geolog tehnolog._NEWLINE_Med delom je pisal razne strokovne \xc4\x8dlanke in bil urednik strokovnih zbornikov in glasil (npr. urednik \xc4\x8dasopisa Uranar)._NEWLINE_Po upokojitvi se je za\xc4\x8del udejstvovati v Muzejskem dru\xc5\xa1tvu \xc5\xa0kofja Loka, pripravlja razstave, ureja publikacije in zbornike, pi\xc5\xa1e \xc4\x8dlanke za Lo\xc5\xa1ke razglede idr. Pomemben je tudi za realizacijo pobude za postavitev Aleje znamenitih Lo\xc4\x8danov.'